Դպրեվանքի Առաջին Ուսուցչական Ժողով
 
         Վստահ եմ, որ բոլորս ալ կ՚անդրադառնանք, թէ դպրեվանքէն ներս պատասխանատու առաքելութեան մը լծուած ենք՝ հայ հոգեւորականն ու հայ մշակոյթի սպասաւորը,–բառը լայնագոյն եւ խորագոյն իմաստին մէջ առնելով,– պատրաստելու համար։ Աւելին՝ քաջ գիտենք, թէ միայն ուսում ջամբող հաստատութիւն մը չէ դպրեվանքը, այլ մեզի վստահուած սաներէն օրինակելի հայ մարդը կերտելու համար համախմբուած ենք անմիջականօրէն ուսանողութիւն, ուսուցչական կազմ եւ տեսչութիւն, ու հեռակայ կարգով՝ ծնողներ, բարերարներ եւ բարեկամներ։ Այս թւումէն զանց ըրի մեր միաբանութիւնը, որովհետեւ ան անբաժան մասնիկն է դպրեվանքին՝ թէ՛ անթիլիասական միաբանը կերտողի իմաստով եւ ապա ուսուցիչ դարձած միաբաններով նոր դպրեվանեցիին տիպար հանդի-սանալով։
Կեդրոնանանք հետեւեալ կէտերուն վրայ.
Առաջին, փորձել որոշ չափով դպրեվանքը բանալ մեր շրջապատին եւ դասընթացքներու կողքին արտադասարանային զանազան ձեռնարկ-ները ծառայեցնել սաներու կազմաւորման եւ ընդհանուր զարգացման։
Երկրորդ, 2011–2012 կրթական տարեշրջանի երկրորդ եռամսեակի ուսումնական արդիւնքներու լոյսին տակ, մեր կրթական համակարգը վերատեսութեան ենթարկելու համար անհրաժեշտ քայլերուն դիմել՝ որպէսզի սաներ աւելի լաւ ու համապարփակ ուսում եւ դաստիարա-կութիւն ստանան 2012–2013 կրթական տարեշրջանէն սկսեալ։
Երրորդ, 2012–2013 կրթական տարեշրջանէն սկսեալ յաւելեալ ճիգ ընել սաներ ունենալու մեր բոլոր թեմերէն ու հայ սփիւռքէն եւ չսահ-մանափակուիլ միայն Լիբանանով ու Սուրիայով։
Որպէս վերջաբան ձեր ուշադրութեան կը յանձնեմ դպրեվանքի հիմնադրման եւ հունաւորման մէջ բանալի դերակատարութիւն ունեցած եւ իրենց երանական հանգիստէն մեզի հայող չորս անձերու մտածում-ները, որոնք այսօր եւս այնքա՜ն այժմէական կը հնչեն.
Երջանկայիշատակ Սահակ Բ. կաթողիկոս (1849–1939), Մեծի Տանն Կիլիկիոյ Կաթողիկոսութեան Սիսի եւ Անթիլիասի օղակն ու դպրեվանքին հիմնադիրը, 1934–1935 կրթական տարեշրջանի բացման օրը, դպրեվանքի հնգամեայ շրջանի առաջին հունձքի տարին, դարձեալ Սուրբ Թարգմանիչ Վարդապետներու տօնին, սաներուն հետեւեալ հայրական յորդորականը կու տար. «… Զաւակներս, շատ գիտութիւն իւրացնել ի հարկէ բաղձալի է. բայց բաւարար չէ։ … Գիտնալը սահման չունի. էականը՝ գիտցածները ազգին ծառայութեան դնելն է։ Այդպէս ըրին Թարգմանիչք. պէտք է այդպէս ընէք դուք։ Ձեր դրօշակին վրայ գրեցէք Ա.Բ.Գ.ը։ Ասով մեր Ս. Հայրերու շնորհքը անպակաս պիտի մնայ, որքան ատեն որ հայ կայ աշխարհի վրայ։ Կը գուրգուրանք ձեր վրայ այն յոյսով եւ ակնկալութեամբ որ մեր թեմերուն մէջ եւ ո՛ւր որ երթաք, իբր նոր առաքեալներ, բարձր պիտի պահէք սրտի, մտքի եւ հոգւոյ դրօշակը ի պայծառութիւն Հայ Եկեղեցւոյ եւ ի մխիթա-րութիւն տառապակոծ հայ ժողովրդեան եւ կոխկռտել պիտի չտաք զայն» (Բիւզանդ Եղիայեան, Ժամանակակից Պատմութիւն Կաթողիկոսութեան Հայոց Կիլիկիոյ 1914–1972, Անթիլիաս, 1975, էջ 358)։
Երանաշնորհ Բաբգէն Ա. աթոռակից կաթողիկոս (1868–1936), դպրե-վանքի կրթական ճարտարապետն ու ոգին, 1933-ին, Դպրեվանքի առա-քելութիւնը կը խտացնէր սաներուն ուղղած իր հետեւեալ խօսքերուն մէջ. «… Մեր դպրոցները պէտք ունին շնորհքով ուսուցիչներու։ Մեր եկե-ղեցիները իրենց պաշտօնին համար լա՛ւ պատրաստուած հոգեւորա-կաններով պիտի ոգեւորուին։ Ամէնուն աչքը սեւեռուած է Դպրեվանքի վրայ, ձե՛ր վրայ։ … Եթէ մեր դպրոցները կը բարեկարգուին, անիկա զօրութիւն մը պիտի ըլլայ մեր ժողովուրդի արդիւնաւորումին. երբ մեր եկեղեցիները կը զարգանան, անիկա անկործանելի սիւնը պիտի ըլլայ մեր թեմերու կազմակերպութեան» (Բիւզանդ Եղիայեան, Ժամանակակից պատմութիւն Կաթողիկոսութեան Հայոց Կիլիկիոյ 1914–1972, Անթիլիաս, 1975, էջ 344)։
Հոգելոյս Շահէ արք. Գասպարեան (1882–1935), դպրեվանքի առա-ջին վերատեսուչը, 19 մայիս 1935-ին, դպրեվանքի առաջին եօթը սար-կաւագներու ձեռնադրութենէն յետոյ իր խօսած քարոզով կ՚ընդգծէր անոնց վրայ դրուած լուծը, եւ կ՚ըսէր. «Առաքեալի յորդորը կը կրկնեմ ձե-զի. “Նախանձաւոր եղէք այն շնորհներուն որոնք տրուեցան ձեզի”։ Դժբախտաբար, երբեմն պաշտօնեան աւելի կը շեշտուի՝ քան մարդը ծառայողին մէջ։ Ձեզի տրուեցաւ ուսում. բայց ասոր համընթաց ձեր մէջ թող գործէ Աստուծոյ մարդը եւ ծառայողը ժողովուրդին, առանց ինք-նասիրութեան ու ցուցամոլութեան» (Բիւզանդ Եղիայեան, Ժամանակա-կից պատմութիւն Կաթողիկոսութեան Հայոց Կիլիկիոյ 1914–1972, Անթիլ-իաս, 1975, էջ 365)։ 
Հանգուցեալ Բիւզանդ Եղիայեան (1900–1995), դպրեվանքի առաջին ներքին տեսուչն ու ուսումնապետը, երբ 25 տարիներ պաշտօնավարելէ ետք ժամանակաւորապէս կը բաժնուէր Դպրեվանքէն, 1 յուլիս 1956-ին, ի պատիւ իրեն սարքուած ողջերթի երեկոյին արտասանած խօսքին մէջ հետեւեալ ընդգծումները կը կատարէր. «… Այս հաստատութիւնը մեր ազգին կեդրոնական հաստատութիւնն է, որուն մէջ ապրած ու գործած ըլլալս իմ կեանքիս մեծագոյն պատիւը կը համարեմ ես։ Ես այստեղ սորված եմ նաեւ վստահիլ մեր երիտասարդութեան։ Ես սորվեցայ որ մեր ազգը կրնայ պատասխանատու դեր յանձնել իր աճող սերունդին։ Մենք ժառանգորդներն ենք մեր լուսապաշտ հայրերէն մեզի կտակուած մեծ հարստութեան մը։ Եւ այդ հարստութիւնը սերունդներուն փոխանցելը սրտի՛ գործ մըն է առաւելապէս, հաւատքի ու սիրոյ գործ մը։ Ես իմ սիրտս է որ մաս մաս բաժնեցի, զայն իմ մտքիս խոնարհ սեղանէն հաց ու գինի ըրած, զայն հաղորդելու համար անխտիր հոգիներուն արժանի, աւա՜ղ, անարժանին ալ երբեմն» (ՀԱՍԿ պաշտօնական ամսագիր կաթողիկո-սութեան հայոց Կիլիկիոյ, յուլիս 1956, թիւ 7, էջ 274 եւ 275)։  
Գիտութեան տիրանալ եւ զայն ազգին ծառայութեան դնել, հայ դպրոցներու եւ եկեղեցիներու բարեզարդութեամբ տագնապիլ, աստ-ւածատուր շնորհները աղբերացնել ամբողջանուէր ընծայումով եւ անսպառօրէն բաշխուիլ մեր ժողովուրդին։ Ահա ա՛յս կը պատգամեն դպրեվանքի ուղին բացած մեր տեսլապաշտ հիմնադիրներն ու առաջին ուսուցիչները։ Ահա ա՛յս է դպրեվանեցիներու կեանքին հանգանակը։
 
1 հոկտեմբեր 2011                                                       Նարեկ արք. Ալեէմէզեան

